Nyborg: På trods af et massivt boligbyggeri i området, tyder alt nu på, at et af Nyborgs mest populære udflugtsmål bliver bevaret i sin nuværende form.

Planer om at bygge 250 boliger ved Skaboeshusevej har skabt usikkerhed om parken i Strandvænget. Men den agter Nyborg Kommune nu at fjerne ved at overtage det 93.000 kvadratmeter store, grønne område.

Og overtagelsen af den store grund med den enestående beliggenhed ud til Storebælt bliver ledsaget af et politisk løfte om, at parken så vidt muligt bliver bevaret, som den er i dag.

- Det kan godt være, vi kan blive nødt til at fælde et par syge træer og flytte nogle gæs. Men parken forbliver, som den er nu, siger formanden for Nyborg Kommunes teknik- og miljøudvalg, Per Jespersen (S).